google/wiki40b huggingface dataset:
Ταμαντανί Ενσαλίβα

Βιογραφικό

Ο Ταμ Ενσαλίβα γεννήθηκε στις 28 Ιανουαρίου 1982 στο Λιλόνγκβε, πρωτεύουσα του Μαλάουι αλλά σε ηλικία οκτώ ετών μετανάστευσε με την οικογένειά του στο Χάλιφαξ του Καναδά. Γράφτηκε στο πανεπιστήμιο της Αλμπέρτα και έπαιξε σε τοπικές ομάδες ποδοσφαίρου σάλας και υπαίθρου ως το 2000.
Στη συνέχεια μετακόμισε στη Γερμανία, όπου αγωνίστηκε ως το 2006. Πήρε τον τίτλο της Β΄ κατηγορίας με τη Νυρεμβέργη αλλά δεν συνέχισε μαζί της στην Μπουντεσλίγκα, αφού παραχωρήθηκε στη Σααρμπρίκεν και αργότερα στη Γιαν Ρέγκενσμπουργκ (Jahn Regensburg). Παράλληλα, απέκτησε γερμανικό διαβατήριο ώστε να παίζει ως κοινοτικός στην Ευρώπη αν και αγωνίζεται στην εθνική Καναδά. Το 2006 ήρθε στην Ελλάδα, στον Πανιώνιο, με τον οποίο τερμάτισε στην 5η θέση του πρωταθλήματος. Το 2007 μεταγράφηκε στην ΑΕΚ, με την οποία αγωνίστηκε στον συγκλονιστικό τελικό του Κυπέλλου Ελλάδος 2009, που έληξε ισόπαλος 4-4 (3-3 ο κανονικός αγώνας) και η ομάδα του ηττήθηκε 14-15 στα πέναλτι (ο ίδιος σκόραρε στο 6ο και στο 15ο πέναλτι).

Διεθνής

Τον Ιούνιο του 2001 ο Ενσαλίβα αγωνίστηκε με την εθνική Καναδά στο Παγκόσμιο Πρωτάθλημα Νέων (κάτω των 20 ετών) της ΦΙΦΑ. Τον Απρίλιο του 2001 είχε ήδη κάνει το ντεμπούτο του με την εθνική ανδρών εναντίον της Αιγύπτου και ως το 2009 έχει αγωνιστεί σε 13 ματς, μεταξύ των οποίων σε ένα ματς στο Κύπελλο Συνομοσπονδιών 2001 και σε δύο αγώνες στο Χρυσό Κύπελλο CONCACAF 2002, στο οποίο ο Καναδας κατέκτησε την τρίτη θέση. Μάλιστα, στον προημιτελικό με τη Μαρτινίκα σκόραρε το 4ο πέναλτι στη νίκη-πρόκριση της ομάδας του στα πέναλτι με 6-5 έπειτα από το ισόπαλο 1-1. Όμως, στον ισόπαλο 0-0 ημιτελικό με τις ΗΠΑ, το πέναλτί του αποκρούστηκε από τον αντίπαλο τερματοφύλακα και η ομάδα του ηττήθηκε με 2-4 στα πέναλτι.
2929 Χάρρις

Φυσικά χαρακτηριστικά

O φασματικός τύπος του Χάρρις είναι T. Τα υπόλοιπα φυσικά χαρακτηριστικά του είναι άγνωστα.
Βουβός κινηματογράφος

Μεσότιτλοι

Καθώς οι ταινίες μεγάλωναν σε διάρκεια, αντικαταστάθηκε ο διερμηνέας που βρισκόταν στη προβολή και που εξηγούσε σημεία της ταινίας. Επειδή οι βουβές ταινίες δεν είχαν συγχρονισμένο ήχο για διαλόγους, τίτλοι εμφανίζονταν σε σημεία της ταινίας για να διηγηθούν σημεία της ιστορίας, να εμφανίσουν διαλόγους ή μερικές φορές να σχολιάσουν τη δράση για το κοινό.

Ζωντανή μουσική και ήχος

Στην αρχή οι ταινίες συνοδευόταν από ζωντανή μουσική. Από τότε η μουσική αναγνωρίστηκε σαν βασικό στοιχείο στις ταινίες καθώς συνέβαλε στην ατμόσφαιρα δίνοντας στο κοινό συναισθηματικά στοιχεία.

Τεχνικές ηθοποιίας

Οι ηθοποιοί βουβών ταινιών έδιναν μεγάλη έμφαση στη γλώσσα του σώματος και στις εκφράσεις του προσώπου τους έτσι ώστε το κοινό να καταλάβει καλύτερα τι αισθανόταν ο/η ηθοποιός.

Ταχύτητα προβολής

Μέχρι την τυποποίηση της προβολής στις 24 εικόνες το δευτερόλεπτο για τις ταινίες με ήχο, οι βουβές ταινίες γυριζόταν σε διάφορες ταχύτητες από 12 ως 26 εικόνες το δευτερόλεπτο.
Hidden Treasures

Τραγούδια

1. No More Mr. Nice Guy (Cooper, Bruce) - 3:02

2. Breakpoint (Mustaine, Ellefson, Menza) - 3:29

3. Go to Hell (Mustaine, Ellefson, Friedman, Menza) - 4:36

4. Angry Again (Mustaine) - 3:47

5. 99 Ways to Die (Mustaine) - 3:58

6. Paranoid (Osbourne, Iommi, Butler, Ward) - 2:32

7. Diadems (Mustaine) - 3:56

8. Problems (Rotten, Jones, Matlock, Cook) - 3:57
Ροιμητάλκης Φιλοκαίσαρ

Βιογραφία

Ήταν ο δευτερότοκος γιος τού Πολέμωνα Β΄ τού Πόντου και της Ιουλίας Μαμαίας, κόρης τού Σαμψιγέραμου Β΄ ιερέα-βασιλιά της Έμεσας στη Συρία. Μεγαλύτερος αδελφός του ήταν ο Πολέμων Ευπάτωρ.
O πατέρας του ήταν γιος τού Πολέμωνα Α΄ τού Πόντου και της Πυθοδωρίδας. Η μητέρα του ήταν κόρη της Ιοτάπας των Οροντιδών, αδελφής τού Αντιόχου Γ΄ της Κομμαγηνής.
Δεν γνωρίζουμε το πλήρες όνομά του. Είναι γνωστός από μία επιγραφή στην Αμφίπολη (τού Νομού Σερρών), που γράφτηκε σε ανάμνηση τού Πολέμωνα Β΄ και των δύο γιών του. Αυτή χρονολογείται στο β΄ ήμισυ τού 1ου αι. μ.Χ. Το πλήρες όνομα τού πατέρα του ήταν Μάρκος Αντώνιος Πολέμων κ.λπ., έτσι ίσως το δικό του να ήταν Μάρκος Αντώνιος Ροιμητάλκης Φιλοκαίσαρ. Το Ροιμητάλκης ήταν το όνομα τού εξαδέλφου του Ροιμητάλκη Β΄ της Θράκης από τη φυλή των Οδρυσών, που απεβίωσε το 38. Ο βασιλιάς της Θράκης ήταν γιος της Αντωνίας Τρύφαινας, αδελφής τού Πολέμωνα Β΄. Το επίθετο Φιλοκαίσαρ το είχε ο θείος του Σόαιμος ιερέας-βασιλιάς της Έμεσας.
Ο Ροιμητάλκης γεννήθηκε μεταξύ των αρχών της δεκαετίας τού 50 και των αρχών της δεκαετίας τού 60. Μεγάλωσε στην Αυλή τού πατέρα του βασιλιά τού Πόντου (με την Κολχίδα) και της Κιλικίας. Όμως το 62 ο Νέρων ανάγκασε τον Πολέμωνα Β΄ να παραιτηθεί από τον Πόντο (με την Κολχίδα), που προσαρτήθηκε στη Ρωμαϊκή Αυτοκρατορία. Έτσι ο βασιλιάς περιορίστηκε στην Κιλικία, ώσπου το 74 απεβίωσε. Δεν τον διαδέχθηκαν οι γιοί του, διότι η Κιλικία έγινε ρωμαϊκή επαρχία.
Καζιμίρ Α΄ ο Αποκαταστάτης

Βιογραφία

Ήταν ο μόνος γιος του Μιέσκο Β΄ Λάμπερτ της Πολωνίας και της αγίας Ριχέτσας των Ετσονιδών, κόρης τού Έτσο παλατινού κόμη της Λοθαριγγίας.
Θα πέρασε τη νεανική του ζωή στην Αυλή στο Γκνιέζνο. Για να μορφωθεί πήγε σε μία μονή το 1026. Σύμφωνα με μερικές παλαιές πηγές, αρχικά ήθελε εκκλησιαστική σταδιοδρομία· άφησε τη μονή το 1031.
Ο Μιέσκο Β΄ Λάμπερτ στέφθηκε το 1025 βασιλιάς της Πολωνίας, όταν απεβίωσε ο πατέρας του Μπολέσλαφ Α΄ ο Γενναίος. Οι γαιοκτήμονες όμως δεν ήθελαν μία δυνατή, κεντρική εξουσία, όπως αυτή τού Μπολέσλαφ Α΄ και έτσι υπήρχε τριβή στις σχέσεις τους. Οι δύο αδελφοί του Μπέζπρυμ και Όθων το εκμεταλλεύτηκαν και στράφηκαν εναντίον του: συμμάχησαν με τον Κορράδος Β΄ της Γερμανίας, ο οποίος επιτέθηκε στην Πολωνία και απέσπασε τη Λουσατία. Έτη χάους και συγκρούσεων ακολούθησαν: ο Μιέσκο Β΄ αναγκάστηκε να παραχωρήσει τον θρόνο στον Μπέζπρυμ το 1031 και έφυγε στη Βοημία. Εκεί ο Όλντριχ των Πρεμυσλιδών δούκας της Βοημίας τον φυλάκισε και τον ευνούχισε. Ο Μιέσκο Β΄ Λάμπερτ επέστρεψε και κυβέρνησε ένα μέρος του βασιλείου· τελικά ανέκτησε το βασίλειο και απεβίωσε το 1034 υπό ύποπτες περιστάσεις. 
Κατά τη βασιλεία τού Μπέζπρυμ, ο Καζιμίρ Α΄ και οι αδελφές του κατέφυγαν με τη μητέρα τους στη Λοθαριγγία. Αναφέρεται ότι η Ριχέτσα είχε μαζί της το στέμμα και τα διάσημα του βασιλείου και τα παρέδωσε στον Κορράδο Β΄. Όταν απεβίωσε ο πατέρας του, ο Καζιμίρ Α΄ ήταν 18 ετών στην Αυλή τού Χέρμαν Β΄ αρχιεπισκόπου της Κολωνίας.
Η Μεγάλη Πολωνία εξεγέρθηκε εναντίον των ευγενών και τού καθολικού κλήρου· ο παγανισμός αποκαταστάθηκε για αρκετά έτη. Η περιοχή της Μασοβίας αποσπάστηκε και ένας τοπικός ηγεμόνας, ο Μιέτσλαφ έκανε δικό του κράτος. Όμοια έγινε και στην Πομερανία. Το 1037 ο Καζιμίρ Α΄ και η μητέρα του επέστρεψαν και προσπάθησαν να καταλάβουν το θρόνο. Αυτό απέτυχε από τους τοπικούς βαρόνους και τους παγανιστές λαϊκούς, έτσι οι δύο τους αναγκάστηκαν να φύγουν στη Σαξονία. Ο Καζιμίρ Α΄ επέστρεψε το 1038 στην Πολωνία και προσπάθησε να λάβει τον θρόνο με την επιρροή της μητέρας του. Πάλι απέτυχε και διέφυγε στην Ουγγαρία, όπου ο Στέφανος Α΄ τον φυλάκισε. Η χήρα Ριχέτσα παρέμεινα στη Γερμανία ως μοναχή και απεβίωσε το 1063.
Τότε ο Βρετίσλαβ Α΄ δούκας της Βοημίας (γιος του Όλντριχ), επωφελούμενος από την εξασθένιση τού γειτόνου του, εισέβαλε στην Πολωνία το 1039. Η Μικρή και η Μεγάλη Πολωνία λεηλατήθηκαν σοβαρά, το Πόζναν κατελήφθη, το Γκνιέζνο λαφυραγωγήθηκε και ο Βρετίσλαβ Α΄ πήρε μαζί του τα λείψανα των Αγ. Άνταλμπερτ, Ράντιμ Γκαουντέντιους και των πέντε ερημιτών αδελφών. Κατά την επιστροφή του κατέκτησε μέρος της Σιλεσίας (Βρότσλαφ), κατέστρεψε θρησκευτικά κτήρια που είχε κτίσει ο Μιέσκο Α΄ κατά τον εορτασμό τού εκχριστιανισμού της Πολωνίας και λεηλάτησε τον τάφο εκείνου.
Οπτική ισχύς

Η οπτική ισχύς (συχνά αναφέρεται και ως διοπτρική ισχύς ή διαθλαστική ισχύς) αναφέρεται στον βαθμό που ένας φακός ή κάτοπτρο έχει την ικανότητα να συγκλίνει ή να αποκλίνει μια δέσμη φωτός. Η οπτική ισχύς είναι αντίστροφος ανάλογη της ενεργούς εστιακής απόστασης  ενός οπτικού συστήματος  , όπου  ο δείκτης διάθλασης του οπτικού μέσου που περιβάλει το οπτικό σύστημα.
Η υψηλή οπτική ισχύς συνδέεται με μικρή ενεργό εστιακή απόσταση. Η μονάδες της οπτικής ισχύος στο διεθνές σύστημα μονάδων (SI) είναι τα αντίστροφα μέτρα  τα οποία συχνά ονομάζονται και διοπτίες. Οι συκλίνοντες φακοί  έχουν θετική οπτική ισχύ, ενω οι αποκλίνοντες έχουν αρνητική .
Αν φέρουμε δύο ή περισσότερους λεπτούς φακούς σε επαφή τότε η συνολική οπτική ισχύς ισούται με το άθροισμα των οπτικών ισχύων τους :
 
Με παρόμοιο τρόπο η οπτική ισχύς ενός λεπτού φακού δίνεται από το άθροισμα των οπτικών ισχύων των δύο διαθλαστικών επιφανειών του. Για σύνθετα οπτικά συστήματα η οπτική ισχύς μπορεί να υπολογιστεί χρησιμοποιώντας την θεωρία πινάκων. 
Εξαιτίας της παραπάνω αθροιστικής ιδιότητας, στην οπτομετρία χρησιμοποιείται η οπτική ισχύς αντί της εστιακής απόστασης. Στην περίπτωση που ένας οφθαλμός έχει παραπάνω ή λιγότερη διαθλαστική ισχύ για να εστιάσει στον αμφιβληστροειδή χιτώνα λέμε ότι έχει διαθλαστικό σφάλμα. Όταν η οπτική ισχύς είναι μεγαλύτερη το είδωλο σχηματίζεται πρίν από τον αμφιβληστροειδή χιτώνα και ο οφθαλμός ονομάζεται μυωπικός. Αντίθετα, όταν η οπτική ισχύς είναι μικρότερη το είδωλο σχηματίζεται μετά από τον αμφιβληστροειδή χιτώνα και ο οφθαλμός ονομάζεται υπερμετρωπικός. ¨Οταν η διαθλαστική ισχύς του οφθαλμού είναι διαφορετική για διαφορετικά μεσημβρινά επίπεδα τότε λέμε ότι πάσχει από Αστιγματισμό. Ανισομετρωπία ονομάζουμε την κατάσταση στην οποία ο ένας οφθαλμός έχει διαφορετική διαθλαστική ισχύ από το άλλο.
Mickey Mania: The Timeless Adventures of Mickey Mouse

Τρόπος παιχνιδιού

Το Mickey Mania είναι παιχνίδι πλατφόρμας, όπου ο παίκτης χειρίζεται τον Μίκυ Μάους μέσα από διάφορες περιοχές, που απεικονίζουν καρτούν στα οποία πρωταγωνίστησε στο παρελθόν, από το ντεμπούτο του στο Steamboat Willie ως το τότε πιο πρόσφατο, The Prince and the Pauper. Ο Μίκυ μπορεί να επιτεθεί στους αντιπάλους του είτε πηδώντας πάνω τους, είτε πετώντας τους μάρμαρα, τα οποία βρίσκονται στο εκάστοτε επίπεδο, σε περιορισμένο αριθμό. Ο Μίκυ μπορεί να αντέξει μέχρι πέντε χτυπήματα. Τα επίπεδα του παιχνιδιού προσφέρουν μία πληθώρα προκλήσεων για να αντιμετωπίσει ο παίκτης.
Τα επίπεδα του παιχνιδιού βασίζονται κατά σειρά στα εξής καρτούν όπου έχει εμφανιστεί ο Μίκυ: Steamboat Willie (1928), The Mad Doctor (1933), Moose Hunters (1937), Lonesome Ghosts (1937), Mickey and the Beanstalk (1947), The Band Concert (1935) (δεν συμπεριλήφθηκε στην εκδοχή του Super NES), The Prince and the Pauper (1990).
Νόμος Dulong-Petit

Ισοδύναμες μορφές του νόμου

Η ισοδύναμη έκφραση του νόμου των Dulong–Petit με τη σύγχρονη ορολογία είναι πως, ανεξάρτητα από τη φύση του υλικού του κρυστάλλου, η ειδική θερμοχωρητικότητα c ενός στερεού υλικού (μετρημένη σε joule ανά βαθμό Κelvin και ανά kilogram) ισούται με 3R/M, όπου R είναι η Παγκόσμια Σταθερά των Αερίων (μετρημένη σε joule ανά Κelvin και ανά mol) και M είναι η γραμμομοριακή μάζα (μετρημένη σε kilogram ανά mol). Επομένως, η θερμοχωρητικότητα ανά mol πολλών στερεών είναι 3R.
Έτσι στη σύγχρονη μαθηματική μορφή, ο νόμος των Dulong–Petit είναι:

 
ή

 
Οι Ντυλόνγκ και Πετί δεν περιέλαβαν στο νόμο τη σταθερά R (που τότε ήταν άγνωστη). Αντί γι αυτό, μέτρησαν τις τιμές της κατά μάζα θερμοχωρητικότητας διάφορων υλικών και τη βρήκαν μικρότερη για υλικά μεγαλύτερου “ατομικού βάρους”, όπως αυτό τo "ατομικό βάρος" καθοριζόταν τότε από τον Ντάλτον. Στη συνέχεια οι Ντυλόνγκ και Πετί βρήκαν πως όταν πολλαπλασίαζαν τις μετρήσεις τους με τα αντίστοιχα “ατομικά βάρη”, η τιμή που προέκυπτε (που σήμερα την ονομάζουμε θερμοχωρητικότητα ανά mol ή γραμμομοριακή θερμοχωρητικότητα) ήταν σχεδόν σταθερή, και ίση με μια τιμή που αργότερα αναγνωρίστηκε σαν το R.
Σύμφωνα με μιά διαφορετική σύγχρονη έκφραση του ίδιου νόμου, η αδιάστατη θερμοχωρητικότητα είναι ίση με 3.

Όρια εφαρμογής.

Παρά την απλότητά του, ο νόμος Dulong–Petit προβλέπει ικανοποιητικά την ειδική θερμοχωρητικότητα πολλών στερεών με σχετικά απλή κρυσταλλική δομή σε υψηλές θερμοκρασίες. Αυτό συμβαίνει γιατί στην κλασική θεωρία της θερμοχωρητικότητας, η θερμοχωρητικότητα των στερεών προσεγγίζει ένα μέγιστο, που είναι 3R ανά mol ατόμων, και οφείλεται στο γεγονός πως οι βαθμοί ελευθερίας των ταλαντώσεων είναι 3 βαθμοί ελευθερίας ανά άτομο, που ο κάθε βαθμός ελευθερίας αντιστοιχεί σε ένα άθροισμα αποτελούμενο από έναν τετραγωνικό όρο κινητικής ενέργειας και ένα τετραγωνικό όρο δυναμικής ενέργειας. Σύμφωνα με το θεώρημα ισοκατανομής, η μέση τιμή κάθε τετραγωνικού όρου είναι 1⁄2 k T, ή 1⁄2 R T ανά mol. Πολλαπλασιαζόμενο επί τους 3 βαθμούς ελευθερίας και επί τους 2 όρους του αθροίσματος ανά βαθμό ελευθερίας, προκύπτει θερμοχωρητικότητα 3R ανά mol.
Ο νόμος Dulong–Petit αποκλίνει σε θερμοκρασίες δωματίου για ελαφρά άτομα με ισχυρούς δεσμούς, όπως πχ το μεταλλικό βηρύλλιο, ή ο άνθρακας σε μορφή αδάμαντα. Στις περιπτώσεις αυτές ο νόμος προβλέπει υψηλότερες θερμοχωρητικότητες από αυτές που δείχνουν οι μετρήσεις. Σε πολύ χαμηλές θερμοκρασίες (Κρυογονική - cryogenic) όπου η κβάντωση του ενεργειακού αποθέματος σε όλα τα στερεά εκδηλώνεται όλο και εντονότερα, ο νόμος αποτυγχάνει σε όλα τα υλικά. Για κρυστάλλους κάτω από τέτοιες συνθήκες πολύ χαμηλών θερμοκρασιών, ισχύει το μοντέλο Debye, που είναι μια επέκταση της θεωρίας του μοντέλου Αϊνστάιν, και που περιλαμβάνει στους υπολογισμούς τις στατιστικές κατανομές των ατομικών ταλαντώσεων για χαμηλές ποσότητες ενεργειακών κατανομών.
Χέρσο Κιλκίς

Ιστορικά στοιχεία

Επί τουρκοκρατίας στο Χέρσο κατοικούσαν μουσουλμάνοι κυρίως, αλλά και χριστιανοί. Παρά την ίδρυση της Βουλγαρικής εξαρχίας το 1870 οι χριστιανοί κάτοικοι του Χέρσου παρέμειναν πιστοί στο πατριαρχείο Κωνσταντινουπόλεως. Το 1879 με την εγκατάσταση του Βούλγαρου ουνίτη επισκόπου στο Κιλκίς, Νείλου Ισβόρωφ, οι κάτοικοι του χωριού ασπάστηκαν την Ουνία. Μετά το 1893, όταν ο νέος Βουλγαρουνίτης επίσκοπος, Λάζαρος Μλαντένωφ προσχώρησε στην Βουλγαρική εξαρχία, οι Χερσιώτες προσχώρησαν σταδιακά και αυτοί στη Βουλγαρική εκκλησία. Μετά την συνθήκη του Νεϊγύ, το 1919, και το Πρωτόκολλο Πολίτη-Καλφώφ του 1924 οι εξαρχικοί κάτοικοι αποχώρησαν στη Βουλγαρία, ενώ με τη Συνθήκη της Λωζάνης το 1923 οι μουσουλμάνοι κάτοικοι που ήταν και η πλειοψηφία, προσέφυγαν στην Τουρκία. Ταυτόχρονα, Έλληνες από την Ανατολική Θράκη και την Ανατολική Ρωμυλία εγκαταστάθηκαν στο Χέρσο, ενώ λίγο μετά προστέθηκαν πρόσφυγες από τον Πόντο. Σήμερα, το Χέρσο έχει Γυμνάσιο και Γενικό Λύκειο.

Γεωγραφία

Το Χέρσο βρίσκεται 15 χιλιόμετρα βορειοδυτικά της πόλης του Κιλκίς. Είναι κτισμένο στην ανατολική όχθη του ποταμού Αγιάκι, παραπόταμου του Αξιού. Βρίσκεται στο κέντρο μιας έφορης κοιλάδας, νότια του λεκανοπεδίου της Δοϊράνης. Στο Χέρσο λειτουργεί ο ομώνυμος Σιδηροδρομικός σταθμός πάνω στη Σιδηροδρομική γραμμή Θεσσαλονίκης - Αλεξανδρούπολης.

Μετανάστες και Πρόσφυγες

Το 2016 δημιουργήθηκε Κέντρο Διαμονής Μεταναστών και Προσφύγων στο Στρατόπεδο Μαζαράκη μέσα στον οικισμό του Χέρσου. Στο Κέντρο φιλοξενούνται 4.000 πρόσφυγες και μετανάστες, ενώ τα προβλήματα που προκαλούνται οδήγησαν τους κατοίκους σε έντονες διαμαρτυρίες και επερώτηση στη Βουλή.

Αθλητισμός και Πολιτισμός

Σήμερα στο χωριό λειτουργεί ο ποδοσφαιρικός σύλλογος Αθλητικός Σύλλογος Δόξα Χέρσου ο οποίος κατάφερε να αγωνιστεί στο πρωτάθλημα της Δ΄ Εθνικής κατηγορίας. Επίσης λειτουργεί ο Σύλλογος Ποντίων Χέρσου.
Επιβάτες για την Ελευθερία

Οι Επιβάτες για την Ελευθερία (Freedom Riders) ήταν ακτιβιστές πολιτικών δικαιωμάτων που το 1961 πραγματοποίησαν ταξίδια διαμαρτυρίας στις νότιες Πολιτείες των Η.Π.Α., διακηρύσσοντας ότι ο φυλετικός διαχωρισμός στα δημόσια λεωφορεία ήταν αντισυνταγματικός. 
Κατά το 1961, το υπεραστικό λεωφορείο συμβόλιζε περισσότερο από οτιδήποτε άλλο τον αντιρατσιστικό αγώνα στις Η.Π.Α. Ο φυλετικός διαχωρισμός στα λεωφορεία και τις στάσεις τους είχε κηρυχθεί αντισυνταγματικός από το Ανώτατο Δικαστήριο, αλλά στις πολιτείες του Νότου παρέμενε, όπως και πολλές άλλες μορφές ρατσισμού, σε ισχύ.
Έτσι, στις 4 Μαΐου του 1961, μία ομάδα λευκών και μαύρων "Επιβατών για την Ελευθερία", όπως θα έμεναν στην ιστορία, ξεκίνησαν από την Ουάσινγκτον ταξίδι διαμαρτυρίας με λεωφορείο.
Τελικός προορισμός ήταν η Νέα Ορλεάνη. Ωστόσο, το ταξίδι τελείωσε στην Αλαμπάμα, όπου, απούσης της αστυνομίας, λευκοί κάτοικοι του Μπέρμιγχαμ, που όπως αποδείχθηκε αργότερα ήταν μέλη και οπαδοί της Κου-Κλουξ-Κλαν, απαγόρευσαν τη διέλευση των λεωφορείων και ξυλοκόπησαν με μανία τους διαδηλωτές, οι οποίοι υποχρεώθηκαν τελικά να επιστρέψουν στην Ουάσινγκτον αεροπορικώς. Τη θέση τους, όμως, πήραν άλλοι διαδηλωτές, καθώς στις 20 Μαΐου δεκαοκτώ φοιτητές ταξίδεψαν από το Μπέρμιγχαμ στην πρωτεύουσα της Αλαμπάμα, το Μοντγκόμερι. Στο τέλος της διαδρομής, τους διαδηλωτές περίμεναν εκατοντάδες συγκεντρωμένοι ρατσιστές. Όλοι οι διαδηλωτές, αλλά και μέλη του τύπου, ξυλοκοπήθηκαν, αλλά με ιδιαίτερη μανία χτυπήθηκαν οι λευκοί που συμμετείχαν στο "ταξίδι της ελευθερίας". Τα επεισόδια έλαβαν τέτοια έκταση που η πολιτεία τέθηκε υπό στρατιωτικό νόμο και ο υπουργός Δικαιοσύνης Ρόμπερτ Κένεντι, ένθερμος υποστηρικτής των διαδηλωτών, έστειλε εκατοντάδες άνδρες της Εθνικής Φρουράς της Αλαμπάμα για να αποκαταστήσουν, έστω και προσωρινά, την τάξη.
Β΄ Κατηγορία ποδοσφαίρου Βουλγαρίας

Δομή

Κάθε ομάδα λαμβάνει 3 βαθμούς για τη νίκη και 1 βαθμό για την ισοπαλία. Σε περίπτωση ήττας δε λαμβάνει κανένα βαθμό.

Ιστορία

Η Β γκρούπα (Б група) ιδρύθηκε το 1950, όταν το πρωτάθλημα χωρίστηκε σε δύο ομίλους - Βόρειο και Νότιο, ενώ σε κάθε όμιλο συμμετείχαν 10 ομάδες. Οι πρώτες ομάδες που αναδείχθηκαν πρωταθλήτριες ήταν η Σπαρτάκ Σόφιας (Δύση) και Τορπέντο Ρούσε (Ανατολή).
Φρειδερίκος του Τέσεν

Βιογραφία

Ο Φρειδερίκος-Μαρία-Αλβέρτος-Γουλιέλμος-Κάρολος γεννήθηκε στο κάστρο Γκρος-Ζέελοβιτς (νυν Ζίντλοχοβιτσε, στο Μπρνο της Μοραβίας) και ήταν ο πρωτότοκος γιος του Καρόλου-Φερδινάνδου αρχιδούκα της Αυστρίας και της Ελισάβετ-Φραγκίσκας Αψβούργων-Λωρραίνης, κόρης του Ιωσήφ παλατινού (κόμη) της Ουγγαρίας. 
Αδέλφια του ήταν η Μαρία-Χριστίνα, σύζυγος του Αλφόνσου ΙΒ΄ της Ισπανίας, ο Κάρολος-Στέφανος υποψήφιος για τον θρόνο της Πολωνίας και ο Ευγένιος αξιωματικός.
Το 1895 απεβίωσε ο θείος του Αλβέρτος δούκας του Τέσεν, χωρίς επιζώντα άρρενα τέκνα και τον διαδέχθηκε· οι αδελφοί του έλαβαν μεγάλες ιδιοκτησίες. Ο Φρειδερίκος κατείχε ιδιοκτησίες στο Ουνγκάρις-Άλτενμπουρκ (νυν Μοσονμαγυαροβάρ), στο Μπέλλεγιε, στο Ζάυμπους (νυν Ζυβίεκ Πολωνίας) και στο Φρύντεκ της Τσεχίας. Το ανάκτορό του Άλμπρεχτ στη Βιέννη στέγαζε τη συλλογή του Αλμπερτίνα από σχέδια και χαρακτικά.

Στρατιωτική σταδιοδρομία

Εισήλθε στο στρατό και υπηρέτησε αξιέπαινα για πολλά έτη ως διοικητής του 5ου Σώματος στο Πρέσσμπουρκ (νυν Μπρατισλάβα Σλοβακίας). Ήταν διοικητής του Τεχνικού Σώματος Γεφυροποιών Αυστρίας και επιθεωρητής του Στρατού. Το 1914 δολοφονήθηκε στο Σεράγιεβο ο ανιψιός και διάδοχος του Φραγκίσκου-Ιωσήφ, ο Φραγκίσκος-Φερδινάνδος. Τότε ο Φρειδερίκος έγινε γενικός επιθεωρητής του Αυστρο-Ουγγρικού στρατού. 
Ήταν εγγονός του Καρόλου δούκα του Τέσεν, νικητή του Ναπολέοντα Α΄ στο Άσπερν και ανιψιός του Αλβέρτου, νικητή της Κουστότσα στην Ιταλία. Έτσι ο Φραγκίσκος-Ιωσήφ τον έκανε αρχηγό του Αυστρο-Ουγγρικού Στρατού το 1914. Δέχθηκε από καθήκον τη θέση και είχε την πραγματική  άσκηση των καθηκόντων ο επικεφαλής του προσωπικού του γραφείου Φραντς-Κόνρατ κόμης φον Χέτσενντορφ, ενώ ο ίδιος εκτελούσε εθιμοτυπικά καθήκοντα. Μεσολαβούσε για την επίλυση αντικρουόμενων αιτημάτων. Προήχθη σε αρχιστράτηγο. 
Το 1917 ο Κάρολος αυτοκράτορας της Αυστρο-Ουγγαρίας ανέλαβε ο ίδιος την αρχηγία του Στρατού.

Απόσυρση και το τέλος του

Το 1918 καταλύθηκε η μοναρχία και οι κυβερνήσεις Αυστρίας και Τσεχοσλοβακίας κατάσχεσαν τις ιδιοκτησίες του, όπως το ανάκτορο στη Βιέννη και τη συλλογή Αλμπερτίνα. Του έμειναν οι ιδιοκτησίες στην Ουγγαρία. Το 1929 κέρδισε τη δίκη, όταν ζήτησε αποζημίωση από την Τσεχοσλοβακία.
Απεβίωσε το 1936 στο Ουνγκάρις-Άλτενμπουρκ (νυν Μοσονμαγυαροβάρ)· ήταν το μεγαλύτερο γεγονός από το 1916 στην Ουγγαρία. Τάφηκε στον εκεί ναό Πφάρκιρχε. Παραβρέθηκαν ο ανιψιός του Αλφόνσος ΙΓ΄ της Ισπανίας, πολλοί αρχιδούκες της Αυστρίας, τέως στρατάρχες, μέλη του Οίκου της Σαβοΐας, διπλωμάτες, αντιπρόσωποι κυβερνήσεων και ο αντιβασιλιάς της Ουγγαρίας Μίκλος Χόρθυ. Ταξιαρχίες του Ουγγρικού Στρατού χαιρέτησαν για τελευταία φορά τον πρώην Αρχηγό τους.

Διακρίσεις

Έγινε ιππότης των Ταγμάτων: του Χρυσόμαλλου Δέρατος (Αυστρίας), του Αγ. Στεφάνου (Ουγγαρίας), του Αγ. Ανδρέα (Ρωσίας), του Αγ. Αλεξάνδρου Νέφσκυ (Ρωσίας), της Αγ. Άννας (Ρωσίας), του Μαξιμιλιανού Α΄ Ιωσήφ της (Βαυαρίας), του Λευκού Αετού (Ρωσίας), του Λουτρού (Βρετανίας), του Αγ. Ερρίκου (Σαξονίας), του Ελέφαντος (Δανίας).
Τιμήθηκε με τον Σταυρό της Αξίας (Αυστρίας), τον Σιδηρό Σταυρό (Γερμανίας) τον Σταυρό της Αξίας (Μεκλεμβούργου) και το Μετάλλιο της Αξίας (Αυστρίας).
151 Αφθονία

Φυσικά χαρακτηριστικά

Η μέση διάμετρος της Αφθονίας εκτιμάται σε 45,37 χλμ. Ο φασματικός τύπος της Αφθονίας είναι S (λιθώδης). Το άλβεδό της είναι 0,173. Η Αφθονία περιστρέφεται γύρω από τον εαυτό της μία φορά κάθε 9 ώρες και 52 λεπτά.
Πανελλήνιο πρωτάθλημα ποδοσφαίρου ανδρών 1928-1929

Το Πανελλήνιο Πρωτάθλημα της περιόδου 1928-29 δεν διεξήχθη λόγω σοβαρών οικονομικών προβλημάτων, καθώς η διοργάνωση φιλικών αγώνων μεταξύ των μελών του ΠΟΚ είχε οδηγήσει την ΕΠΟ σε οικονομικό αλλά και αγωνιστικό μαρασμό. Η επιστροφή των μελών του ΠΟΚ στους κόλπους της Ομοσπονδίας τον Ιούλιο του 1928 και η επιθυμία αμφοτέρων των πλευρών για τη διεξαγωγή του πρωταθλήματος δεν ευοδώθηκε τελικά, καθώς διεξήχθησαν μεν τα πρωταθλήματα Αθηνών, Πειραιώς και Θεσσαλονίκης, στα οποία τερμάτισαν πρώτοι οι Παναθηναϊκός, Ολυμπιακός μαζί με τον Εθνικό και Άρης Θεσσαλονίκης αντίστοιχα, όμως υπήρξε σημαντική καθυστέρηση στην ολοκλήρωση αυτών, με αποτέλεσμα να μην πραγματοποιηθεί τελικά πανελλήνιο πρωτάθλημα, μιας και το καλοκαίρι είχε πλέον έρθει και υπήρχε έντονος ο φόβος νέας οικονομικής αποτυχίας.
Σίκινος (αποβατικό)

Χαρακτηριστικά

Διαστάσεις : 40Χ8.8Χ2.1 μ. – Εκτόπισμα : 166/430 τν. – Οπλισμός : 2 πυροβόλα Rheinmetal των 20 χιλ. / 90. – Μηχανές : 2 diesel 1.020 hp, 2 έλικες. – Ταχύτητα : 11 κόμβοι. – Μεταφορική ικανότητα : 150 τν. – Πλήρωμα : 17. Παραχωρήθηκε το 1992 στα πλαίσια της Γερμανικής Στρατιωτικής βοήθειας.

Ομοίου τύπου πλοία

Ηρακλειά, ΙΟΣ, Νάξος ΙΙ, Πάρος , Σίκινος και 'Φολέγανδρος'.
Λεζγκιστάν

Ιστορία

Φέρεται ότι οι αρχαίοι Έλληνες ιστορικοί όπως ο Ηρόδοτος, ο Στράβων και ο Πλίνιος ο Πρεσβύτερος μιλούν για τους Λήγες  (Λῆγαι) που κατοικούσαν στην Αλβανία του Καυκάσου. Οι Άραβες ιστορικοί του 9ου και 10ου αι. αναφέρουν το βασίλειο του Λακζ  στο σημερινό νότιο Νταγκεστάν. Ο Αλ Μασουντί αναφέρει τους κατοίκους της περιοχής αυτής ως Λακζάμ (Λεζγκίν), που υπερασπίστηκαν τον σιρβανσάχ του Σιρβάν από τους εισβολείς από τον βορρά.
Πριν από τη ρωσική επανάσταση, ο όρος Λεζγκίν εφαρμοζόταν σε όλες τις εθνοτικές ομάδες που κατοικούσαν στη σημερινή ρωσική Δημοκρατία του Νταγκεστάν.

Πολιτική

Το εθνικιστικό κίνημα των Λεζγκίν «Σαντβάλ» (Ενότητα) ιδρύθηκε τον Ιούλιο του 1990 στο Ντερμπέντ, του Νταγκεστάν, στη Ρωσία (τότε Σοβιετική Ένωση). Απαιτούσε την ενοποίηση των Λεζγκίν (στο Αζερμπαϊτζάν και Νταγκεστάν), επειδή «δεν είχαν την ευκαιρία να αναπτύξουν τον πολιτισμό τους υπό σοβιετική κυριαρχία».
Η Σαντβάλ δεν βρήκε υποστήριξη στο Αζερμπαϊτζάν, εξάλλου, κατηγορήθηκε για τη βομβιστική επίθεση της 19ης Μαρτίου 1994 στο μετρό του Μπακού, κατά την οποία σκοτώθηκαν 27 άτομα. Υπήρξαν μαρτυρίες ότι οι μυστικές υπηρεσίες των Αρμενίων συμμετείχαν στη δημιουργία της Σαντβάλ, παρέχοντας χρηματοδότηση, εκπαίδευση και όπλα στα μέλη της.
Σαλάτα γουόλντορφ

Ιστορία

Η σαλάτα επινοήθηκε το 1893 στο ξενοδοχείο Γουόλντορφ-Αστόρια στην Νέα Υόρκη. Ο επινοητής της συνταγής πιστεύεται οτι ήταν ο Όσκαρ Τσίρκι ο οποίος ήταν μπάτλερ στο ξενοδοχείο. Η αρχική συνταγή δεν περιείχε καρύδια αλλά με την πάροδο τον ετών έγιναν τροποποιησεις.

Παραλλαγές

Πολλές φορές προστίθενται και άλλα συστατικά στην συνταγή, όπως κοτόπουλο, γαλοπούλα, σταφύλια, και ξερά φρούτα (σταφίδες και χουρμάδες). Η μαγιονέζα μπορεί να αντικατασταθεί με γιαούρτι. Επίσης αντί για σέλινο μπορεί να προστεθεί κουνουπίδι.